L 231/210
BG
Официален вестник на Европейския съюз
20.9.2023 г.
II.
Отдаване на приоритет на сезирания и разследване Както и по Рамката за сфера на неприкосновеност на личния живот и Рамката на Щита за личните данни в отношенията между ЕС и САЩ, ФТК се ангажира да разглежда с предимство случаите, по които е сезирана от Министерството на търговията и държавите — членки на ЕС, съгласно Принципите на РЗЛД в отношенията между ЕС и САЩ.
Ще разглеждаме приоритетно също така случаите на неспазване на Принципите на РЗЛД в отношенията между ЕС и САЩ, за които сме сезирани от саморегулиращи се организации за защита на неприкосновеността на личния живот и други независими органи за решаване на спорове.
За улесняване на сезиранията съгласно РЗЛД в отношенията между ЕС и САЩ от държавите — членки на ЕС, ФТК създаде стандартизиран процес за сезиране и даде насоки на тези държави относно вида на информацията, която би подпомогнала най-много ФТК при събирането на доказателства по случая.
Като част от тези усилия ФТК определи лице за връзка с институцията относно сезирания от държавите — членки на ЕС.
Особено полезно е, когато сезиращият орган е събрал доказателства по твърдението за нарушение и може да сътрудничи на ФТК при разследването.
След като бъде сезирана от Министерството на търговията, държава — членка на ЕС, саморегулираща се организация или други независими органи за решаване на спорове, ФТК може да предприеме редица действия за решаване на посочените проблеми.
Например можем да направим преглед на политиките на организацията в областта на неприкосновеността на личния живот, да получим допълнителна информация директно от организацията или от трети страни, да осъществим последващ контрол съвместно със сезиращия субект, да направим оценка дали има модел на извършване на нарушенията или са засегнати значителен брой потребители, да определим дали сезирането засяга въпроси, които са от компетентността на Министерството на търговията, да направим преценка дали допълнителните усилия за уведомяване на участниците на пазара ще са от полза, и ако е необходимо, да инициираме производство по принудително изпълнение.
В допълнение към отдаването на приоритет на случаите, свързани с Принципите на РЗЛД в отношенията между ЕС и САЩ, за които ФТК е сезирана от Министерството на търговията, държавите — членки на ЕС, саморегулиращи се организации за защита на неприкосновеността на личния живот или други независими органи за решаване на спорове (13), тя ще продължи да разследва значителни нарушения на Принципите на РЗЛД в отношенията между ЕС и САЩ по собствена инициатива, когато е целесъобразно, като използва набор от инструменти.
Като част от програмата на ФТК за разследване на проблеми, свързани с неприкосновеността на личния живот и сигурността, в които имат участие търговски организации, институцията редовно проверява дали въпросният субект представя информация за участие в Щита за личните данни в отношенията между ЕС и САЩ.
Ако субектът е представил такава информация и при разследването се разкрият явни нарушения на Принципите на Щита за личните данни в отношенията между ЕС и САЩ, ФТК включва твърденията за нарушения на Щита за личните данни в отношенията между ЕС и САЩ в своите действия по правоприлагане.
Ще продължим да прилагаме този проактивен подход сега и по отношение на Принципите на РЗЛД в отношенията между ЕС и САЩ.
III. Изискване на заповеди и контрол по тях ФТК потвърждава също ангажимента си да изисква заповеди за принудително изпълнение и да упражнява контрол по тях, за да гарантира спазването на Принципите на РЗЛД в отношенията между ЕС и САЩ.
Ние ще изискваме Принципите на РЗЛД в отношенията между ЕС и САЩ да бъдат спазвани посредством различни подходящи разпореждания за прекратяване, предвидени в бъдещите заповеди на ФТК съгласно Принципите на РЗЛД в отношенията между ЕС и САЩ.
Неизпълнението на административна заповед на ФТК може да води до налагане на гражданскоправни санкции в размер до 50 120 USD за всяко нарушение или 50 120 USD на ден за продължаващо нарушаване (14), като санкцията може да достигне милиони долари при практики, засягащи голям брой потребители.
Всяка заповед за съгласие съдържа също разпоредби за докладване и спазване.
Субектите, по отношение на които е издадена заповед, трябва да пазят документацията, доказваща изпълнението, за срок от определен брой години.
Заповедите трябва също така да бъдат сведени до знанието на служителите, които отговарят за гарантиране на изпълнението им.
ФТК провежда системен контрол на изпълнението на съществуващите заповеди съгласно Принципите на Щита за личните данни в отношенията между ЕС и САЩ, както прави с всички свои заповеди, и предприема действия за принудителното им изпълнение, когато е необходимо (15).
Важно е да се отбележи, че заповедите на ФТК ще продължат да осигуряват защита за всички потребители от целия свят, които имат взаимоотношения с предприятия, а не само за тези, които са подали жалби.
И накрая, ФТК ще поддържа онлайн списък на дружествата, по отношение на които са издадени заповеди във връзка с прилагането на Принципите на РЗЛД в отношенията между ЕС и САЩ (16).
(13) Въпреки че ФТК не издава решения и не е медиатор по индивидуални жалби на потребители, тя потвърждава ангажимента си да разглежда с предимство случаите, за които е сезирана от ОЗД на ЕС съгласно Принципите на РЛД в отношенията между ЕС и САЩ.
Освен това ФТК използва жалбите, въведени в нейната база данни за потребители (до която имат достъп много други правоприлагащи агенции), за да определя тенденциите, приоритетите при прилагането и потенциалните обекти за разследване.
Физическите лица от ЕС могат да използват същата система, с която разполагат потребителите в САЩ, за да подават жалби до ФТК, достъпна на адрес: https:// reportfraud.ftc.gov/.
За предпочитане е обаче физическите лица от ЕС да подават индивидуалните си жалби по Принципите на РЛД в отношенията между ЕС и САЩ до ОЗД в своята държава членка или до независим орган за решаване на спорове.
(14) 15 U.S.C. § 45(m); 16 C.F.R. § 1.98.
Тази сума се коригира периодично спрямо инфлацията.
(15) Миналата година ФТК гласува за оптимизиране на процеса на разследване на системните нарушители. Вж.
Съобщение за пресата, ФТК, FTC Authorizes Investigations into Key Enforcement Priorities [ФТК разрешава разследвания по ключови приоритети на прилагането] (1 юли 2021 г.), достъпно на адрес https://www.ftc.gov/news-events/news/press-releases/2021/07/ftc-authorizes-investigations-keyenforcement-priorities.
(16) Сравни ФТК, Щит за личните данни, https://www.ftc.gov/business-guidance/privacy-security/privacy-shield.